คลังเข้มคุณสมบัติเอ็มดีธอส.
คลังตรวจเข้มคุณสมบัติผู้สมัครชิงเอ็มดี ธอส. 5 คน ก่อนตัดสินใจล้มสรรหาหรือไม่
17 ก.ย. 2558

คลังตรวจเข้มคุณสมบัติผู้สมัครชิงเอ็มดี ธอส. 5 คน ก่อนตัดสินใจล้มสรรหาหรือไม่
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) ในฐานะประธานสรรหากรรมการผู้จัดการ ธนาคารอาคารสงเคราะห์ (ธอส.) เปิดเผยว่า ขณะนี้กรรมการสรรหาอยู่ระหว่างตรวจสอบคุณสมบัติของผู้สมัครทั้ง 5 คนโดยละเอียด ในขณะนี้ยังไม่มีนโยบายที่จะล้มการสรรหาครั้งแรก
ทั้งนี้ การสอบเชิงลึกของคุณสมบัติเพื่อให้เกิดความชัดเจน โดยจะให้ต้นสังกัดของผู้สมัครแต่ละแห่งตอบข้อสอบถามของกรรมการให้ชัดเจนก่อนที่จะเรียกมาสัมภาษณ์
สำหรับผู้สมัครทั้งหมด ประกอบด้วย นายวิสิฐ ตันติสุนทร อดีตเลขาธิการคณะกรรมการ กองทุนบำเหน็จบำนาญข้าราชการ (กบข.) นายฉัตรชัย ศิริไล รองกรรมการผู้จัดการ ธอส. นายธัชพล กาญจนกูล รองผู้อำนวยการธนาคารออมสิน นางพรนิภา หาชัยภูมิ กรรมการและผู้จัดการ บรรษัทตลาดรองสินเชื่อที่อยู่อาศัย (บตท.) และ นายคงเดชา ชัยรัตน์ รองกรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) 
“อย่างวิสิฐแม้จะลาออกจาก กบข.แล้ว เราก็สามารถขอข้อมูลไปยัง กบข. เพื่อจะได้ตอบให้ชัดเจนว่าออกมาเพราะอะไร รวมถึงการร้องเรียนจากคณะกรรมการป้องกันและปราบปรามการทุจริตแห่งชาติ หรือ ป.ป.ช. ด้วย” นายกฤษฎา กล่าว
นายกฤษฏา กล่าวต่อว่า ตั้งแต่ปิดรับสมัครกรรมการผู้จัดการ ธอส. เมื่อวันที่ 31 ก.ค. ถึงปัจจุบัน ยังอยู่ในขั้นตอนการตรวจคุณสมบัติถือว่ากระบวนการสรรหาไม่ได้ล่าช้าเกินไป เพราะ นางอังคณา ปิลันธน์โอวาท ไชยมนัส กรรมการผู้จัดการธนาคารอาคารสงเคราะห์ (ธอส.) จะเกษียณในช่วงปลายเดือน พ.ย. 2558 นี้ ถือว่ายังมีเวลาในการพิจารณาคุณสมบัติของผู้สมัครให้ครบถ้วนก่อนเรียกมาสัมภาษณ์เพื่อแสดงวิสัยทัศน์ต่อไป
แหล่งข่าวจากกระทรวงการคลัง เปิดเผยว่า รมว.คลัง ยังไม่มีนโยบายที่จะให้ล้มการรับสมัครเอ็มดี ธอส.เพราะต้องการที่จะรู้คุณสมบัติของผู้สมัครทั้งหมดว่ามีข้อดีข้อเสีย อย่างไร เนื่องจากผู้สมัครทั้งหมดล้วนมีผู้สนับสนุน มีมากกว่า 2 คนที่โดน ป.ป.ช.สอบสวน ซึ่งไม่รู้ว่า พล.อ.ประยุทธ์ จันทร์โอชา นายกรัฐมนตรี มีนโยบายปราบปรามคอร์รัปชั่น จะทำให้คนเหล่านี้ขาดคุณสมบัติหรือไม่
“ธนาคารอาคารสงเคราะห์จะเป็นธนาคารรัฐอีกแห่งที่จะต้องเป็นมือไม้ของรัฐบาลในการกระตุ้นเศรษฐกิจ ซึ่งนโยบายที่จะช่วยเหลือประชากรระดับฐานรากให้มีที่อยู่อาศัยดอกเบี้ยต่ำ ต้องให้ ธอส.เข้าไปมีบทบาทมากขึ้น” แหล่งข่าวเปิดเผย